Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М. Д. од Штип, поднесена против Решение на Општина Карпош, по предметот Барање за пристап до информации од јавен карактер, на 15.04.2025 година, го донесе следното:

**Р Е Ш Е Н И Е**

1. Жалбата изјавена од М. Д. од Штип, поднесена против Решение на Општина Карпош бр.12-1477/14 од 21.03.2025 година, заведена во Агенцијата под бр.08-78 на 02.04.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
3. **Решението на Имателот на информации бр.12-1477/14 од 21.03.2025 година се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. Д. од Штип, по електронски пат на 05.02.2024 година поднела Барање за пристап до информации од јавен карактер до Општина Карпош, со кое побарала по е-маил да и се достави електронски запис од следните информации:

„1. Колку детални урбанистички планови за Општина Карпош биле донесени во периодот од 30.06.2018 заклучно со 30.06.2023 година? Ве молам за расчленета информација по година и назив на секој од донесените планови.

2. Колку детални урбанистички планови биле предмет на донесување за Општина Карпош за периодот од 30.06.2018 заклучно со 30.06.2023 година? Ве молам за број и назив на секој од плановите.

3. За колку од донесените урбанистички планови, но и урбанистичките планови кои биле во постапка на донесување била организирана јавна анкета, согласно обврските предвидени со член 27, став (5) од Законот за урбанистичко планирање?

4. Колку забелешки од граѓани, а како дел од јавната анкета, пристигнале за секој од детлните урбанистички планови кои биле во постапка на донесување или биле донесени во периодот од 30.06.2018 година заклучно со 30.06.2023 година. Ве молам за информација за вкупниот бројот на доставени забелешки за секој план поединечно.

5. За кои од плановите (да се наведат со назив) кои биле во постапка на донесување или биле донесени во периодот од 30.06.2018 заклучно со 30.06.2023 година биле прифатени и имплементирани забелешките. Ве молам да ни доставите електронска копија од извештаите со образложение за прифатените и неприфатените забелешки за урбанистичкиот план, за секој план поединечно, согласно обврската од член 27, став (6) од Законот за урбанистичко планирање“.

Постапувајќи по ова Барање, Имателот на информации на 20.02.2025 година му доставил Одговор бр.12-1477/6 на Барателот.

Незадоволен од Одговорот на Имателот на информацијата, Барателот на информацијата, во законски предвидениот рок, поднел Жалба заведена во Агенцијата под бр. 08-78 на 26.02.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-78 од 11.03.2025 година со кое **ЈА УВАЖИ и предметот го врати на повторно постапување пред првостепениот орган,** со укажување како да постапи по истото.

Постапувајќи по Решението на Агенцијата, Имателот на информации на 26.03.2025 година до Агенцијата со допис Одговор на барање бр.12-1477/15 од 21.03.2025 година достави Решение со нивен бр.12-1477/14 од 21.03.2025 година со кое Барањето на Барателот се уважува и Известување бр.47-1477/12 од 21.03.2025 година, заведено во Агенцијата под бр.08-78. Во Решение се наведува дека Барањето на Барателот на информации се уважува, а во образложението на истото само се наведува дека треба да се постапи согласно член 21 став 1 од ЗСПИЈК. Додека во Известувањето е наведено: „..Ве известуваме дека бараните податоци за донесени детални урбанистички планови како и податоците за одржување на јавна анкета и јавна презентација за детални урбанистички планови се објавени на веб страната на Општина Карпош, и до истите пристап имаат сите засегнати и заинтересирани граѓани“.

Незадоволен од наведеното Решение, Барателот на информации на 02.04.2025 година до Агенцијата повторно достави Жалба заведена под бр.08-78. Во Жалбата е наведено: „На ден24.02.2025 година, во одговор доставен по пошта, Општина Карпош (во прилог), ме извести дека сите побарани информации се достапни на нивната веб-страница, без притоа да посочи на која интернет врска односно линк се наоѓаат конкретните информации за кои стручните служби тврдат дека се јавно достапни...На 24.03.2025 година, во одговор заведен под бр.12-1477/15, а доставен по пошта, Општина Карпош ми го достави истиот одговор од 24.02.2025 година, упатувајќи ме на тоа дека сите барани информации се достапни на нивната веб-страница, без притоа да ми посочи каде точно можам да ги најдам истите...Согласно член 27, став (6) од Законот за урбанистичко планирање (32/2020) Општина Карпош има обврска да изготви извештај за спроведената јавна анкета, кој е составен дел од планот...“

Агенцијата со електронски допис бр.08-78 од 02.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 04.04.2025 година до Агенцијата достави допис „Доставување на целокупната документација по повторена Жалба“ бр.12-1477/17 од 03.04.2025 година. Во прилог ја достави нивната внатрешна меѓусекторска преписка.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации не ги испочитувал одредбите од Законот за слободен пристап до информации од јавен карактер,со тоа што носи Решение согласно член 20 од Законот за слободен пристап до информации од јавен карактер, но не му ги доставува бараните информации на начин и во форма наведени во Барањето.

Согласно член 27 став 6 од Законот за урбанистичко планирање е утврдено: за спроведената јавна презентација и јавна анкета се изработува извештај со образложение за прифатените и неприфатените забелешки за урбанистичкиот план, од страна на стручна комисија формирана од градоначалникот на општината. Извештајот е составен дел на планот, а прифатените забелешки од јавната анкета задолжително се вградуваат во нацрт планот.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која **било форма што ја создал или со која располага** имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Во врска со наводите на Известувањето бр.47-1477/12 од 21.03.2025 година на Имателот на информации, со кое го упатува Барателот на информацијата да ги добие бараните информации преку веб страната на Општината, Агенцијата му укажува на Имателот на информации дека во конкретниот случај, Имателот на информации и по Повторената жалба на Барателот на информации не му овозможи пристап до бараните информации на начин и во форма наведено во Барањето, односно не го упатува Барателот со доставување на линк од веб страната каде Барателот би можел да ги добие истите на едноставен начин.

Согласно одредбата од член 21 став (2) од истиот Закон, Имателот на информацијата, информацијата ја дава во бараната форма, **освен ако** бараната информација **веќе постои во однапред пропишана форма** **и е достапна за јавноста** и ако е поповолно за барателот информацијата да се достави во поинаква форма од бараната, за што имателот на информацијата ја образложува причината за ваквиот начин на доставување.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**